Τσαρμινάρ

Το Τσαρμινάρ (τελούγκου చార్మినార్, ούρντου چار مینار , Charminar), ονομασία που σημαίνει «4 μιναρέδες», είναι μνημείο και τζαμί στην πόλη Χαϊντεραμπάντ (Ινδία). Ανεγέρθηκε το 1591 και αποτελεί σύμβολο για όλη την πόλη, ενώ είναι ενσωματωμένο στο έμβλημα της πολιτείας Τελανγκάνα, της οποίας πρωτεύουσα είναι το Χαϊντεραμπάντ. Η μακρά ιστορία του μνημείου περιλαμβάνει τη λειτουργία τζαμιού στον επάνω όροφό του για περισσότερα από 425 έτη. Πέρα από την ιστορική και θρησκευτική σημασία του, είναι γνωστό και για τις πολυσύχναστες τοπικές αγορές που το περιβάλλουν, ενώ έχει καταστεί ένα από τα πλέον επισκεπτόμενα αξιοθέατα για τους τουρίστες της πόλεως. Είναι ακόμη το επίκεντρο των εορτασμών του Ιντ αλ-αντχά, του Ιντ αλ-φιτρ και άλλων εορτών, μαζί με το κεντρικό τζαμί της πόλεως, που είναι το Μακκά Μαστζίντ (= «τέμενος της Μέκκας»).

Το Τσαρμινάρ είναι κτισμένο στην αριστερή όχθη του ποταμού Μουσί. Στα δυτικά βρίσκεται η Αγορά Λαάντ ενώ στα νοτιοδυτικά το πλούσια διακοσμημένο Μακκά Μαστζίντ. Το Τσαρμινάρ αναφέρεται ως «αρχαιολογικός και αρχιτεκτονικός θησαυρός» στον επίσημο κατάλογο μνημείων της Αρχαιολογικής Υπηρεσίας της Ινδίας. Οι 4 μιναρέδες του κτηρίου είναι προσαρμοσμένοι και στηρίζονται από τις στήλες ισάριθμων μεγαλοπρεπών αψίδων.

Ιστορία
Ο πέμπτος κυβερνήτης της Δυναστείας Κουτμπ Σαχί, ο Μουχάμαντ Κούλι Κουτμπ Σαχ, έκτισε το Τσαρμινάρ το 1589-1591, όταν μετέφερε την πρωτεύουσά του από την Γκολκόντα στη νέα πόλη που ίδρυσε ο ίδιος, το Χαϊντεραμπάντ.

Η Αρχαιολογική Υπηρεσία της Ινδίας (ASI), η οποία έχει σήμερα την ευθύνη του οικοδομήματος, αναφέρει: «Υπάρχουν διάφορες απόψεις σχετικώς με τον σκοπό της ανεγέρσεως του Τσαρμινάρ. Ωστόσο, η ευρύτερα αποδεκτή γνώμη είναι ότι το Τσαρμινάρ κατασκευάσθηκε στο κέντρο της νεόδμητης πόλεως σε ανάμνηση και ευχαριστία προς τον Θεό για την αποδρομή της επιδημίας πανούκλας». Σύμφωνα με τον Γάλλο ταξιδευτή Ζαν ντε Τεβενό (17ος αιώνας), του οποίου η αφήγηση συμπληρώνεται από σωζόμενα περσικά κείμενα, το Τσαρμινάρ ανεγέρθηκε το έτος 1591 μ.Χ. προκειμένου να τιμήσει την έναρξη του έτους 1000 ε.Ε. στο ισλαμικό ημερολόγιο. Η περίσταση εορτάσθηκε ευρύτατα σε όλο τον μουσουλμανικό κόσμο, οπότε ο Κουτμπ Σαχ ίδρυσε την πόλη και έκτισε το τέμενος προκειμένου να εορτάσει το μουσουλμανικό «μιλένιουμ».

Η οικοδόμηση ξεκίνησε το 1589 και ολοκληρώθηκε δύο έτη αργότερα. Λέγεται ότι το κτίσμα ζυγίζει περίπου 14 χιλιάδες τόνους. Το 1670 ο ένας μιναρές κατέρρευσε μετά από κτύπημα κεραυνού, και αναστηλώθηκε με κόστος 58.000 ρουπίες. Το 1820 ένα μέρος του κτηρίου ανακαινίσθηκε από τον Σικαντάρ Τζαχ.

Το Τσαρμινάρ κτίσθηκε σε διασταύρωση της ιστορικής εμπορικής οδού που συνδέει την πόλη με τις διεθνείς αγορές, δια του ποτάμιου λιμένα του Machilipatnam. Η Παλαιά Πόλη του είχε σχεδιασθεί με το Τσαρμινάρ στο ακριβές κέντρο της. Η πόλη επεκτάθηκε γύρω από το Τσαρμινάρ σε 4 τεταρτημόρια, προς τις κύριες κατευθύνσεις. Προς τον βορρά π.χ. απλώνεται το διαμέρισμα Τσαρ Καμάν (= «4 πύλες»). Εξέχοντες αρχιτέκτονες από την Περσία μετακλήθηκαν για να αναπτύξουν το πολεοδομικό σχέδιο. Το Τσαρμινάρ σχεδιάσθηκε με σκοπό να χρησιμεύσει τόσο ως τζαμί, όσο και ως madrasa. Ο αρχιτεκτονικός ρυθμός του είναι ινδοϊσλαμικός, που ενσωματώνει περσικά αρχιτεκτονικά στοιχεία.

Ο ιστορικός Μασούντ Χουσαΐν Χαν γράφει ότι το Τσαρμινάρ ολοκληρώθηκε το 1592, και ότι αυτό που έγινε το 1591 ήταν η ίδρυση της πόλεως Χαϊντεραμπάντ. Σύμφωνα με το βιβλίο Ημέρες των Αγαπημένων, ο Κουτμπ Σαχ το θεμελίωσε το 1589 στο ίδιο σημείο που είχε αντικρίσει για πρώτη φορά τη μελλοντική του βασίλισσα Μπαγκμάτι. Αν και η ιστορία αυτή απορρίπτεται από τους ιστορικούς και τους μελετητές, αναδείχθηκε σε δημοφιλή λαϊκό θρύλο στον τοπικό πληθυσμό.

 Δείτε επίσης 
 Χαϊντεραμπάντ (Ινδία)
 Τελανγκάνα

Παραπομπές

Κατηγορία:Τεμένη της Ινδίας
Κατηγορία:Τελανγκάνα